钦定古今图书集成/明伦汇编/官常典/第612卷 > 栾巴
## 钦定古今图书集成/明伦汇编/官常典/第612卷 > 栾巴

按《后汉书》本传：“巴字叔元，魏郡内黄人也。好道。顺帝
世以宦者给事掖庭，补黄门令，非其好也。性质直，学
览经典，虽在中官，不与诸常侍交接。后阳气通畅，白
上乞退，擢拜郎中，四迁桂阳太守。以郡处南垂，不闲
典训，为吏人定婚姻丧纪之礼，兴立校学以奖进之。
虽干吏卑末，皆课令习读，程试殿最，随能升授，政事”
明察。视事七年，以病乞骸骨。荆州刺史李固荐巴治
迹，征拜议郎，守光禄大夫，与杜乔、周举等八人循行
州郡。巴使徐州还，再迁豫章太守。郡土多山川鬼怪，
小人常破赀产以祈祷。巴素有道术，能役鬼神，乃悉
毁坏房祀，翦理奸诬，于是妖异自消。百姓始颇为惧，
终皆安之。迁沛相，所在有绩，征拜尚书。会帝崩，营起
宪陵，陵左右或有小人坟冢，主者欲有所侵毁，巴连
上书苦谏。时梁太后临朝，诏诘巴曰：“大行皇帝晏驾
有日，卜择陵园，务从省约，茔域所极，裁二十顷。而巴
虚言主者坏人冢墓，事既非实，寝不报下。”巴犹固遂
其愚，复上诽谤。苟肆狂瞽，益不可长。巴坐下狱，抵罪
禁锢还家二十馀年。灵帝即位，大将军窦武、太傅陈
蕃辅政，征拜议郎。蕃、武被诛，巴以其党复谪永昌太
守。以无功自劾，辞病不行，上书极谏，理陈、窦之冤。帝
怒，下诏切责，收付廷尉。巴自杀。子贺官至云中太守。